SL Uradni list Evropske unije C 179/1

SKUPNA PARLAMENTARNA SKUPŠČINA SPORAZUMA O PARTNERSTVU MED ČLANICAMI SKUPINE AFRIŠKIH, KARIBSKIH IN PACIFIŠKIH DRŽAV NA ENI STRANI TER EVROPSKO UNIJO IN NJENIMI DRŽAVAMI ČLANICAMI NA DRUGI

ZAPISNIK SEJE V PONEDELJEK, 7. DECEMBRA 2015

(2016/C 179/01)

Vsebina

Uradna ustanovna seja 1

Seja Skupne parlamentarne skupščine 2

Sestava Skupne parlamentarne skupščine 2

Akreditacija predstavnika, ki ni poslanec 2

1. Sprejetje dnevnega reda (AP101.966) 2

2. Sprejetje zapisnika zadnje seje 29. zasedanja Skupne parlamentarne skupščine (UL C 391, 24.11.2015) 2

3. Sporočila sopredsednikov, vključno s sklepi seje predsedstva z dne 7. decembra 2015 2

4. Stanje demokracije v EU in državah AKP 3

5. Štirideset let partnerstva: ocena vpliva na trgovino in razvoj držav AKP ter obeti za trajne odnose med državami AKP in Evropsko unijo 3

6. Nujna tema št. 2: Razmere po volitvah v Burundiju 3

ZAPISNIK SEJE V PONEDELJEK, 7. DECEMBRA 2015

(Seja se je začela ob 11.00)

Uradna ustanovna seja

Skupščino so nagovorili:

sopredsednik Skupne parlamentarne skupščine Louis Michel, sopredsednik Skupne parlamentarne skupščine Fitz A. Jackson in predsednik luksemburške poslanske zbornice Mars di Bartolomeo (Luksemburg, predsedstvo Evropske unije).

(Seja je bila prekinjena ob 12.00 in se je nadaljevala ob 15.05.)

PREDSEDUJOČI: Louis MICHEL

Sopredsednik

Seja Skupne parlamentarne skupščine

Sopredsednik je pozdravil vse udeležence.

Sestava Skupne parlamentarne skupščine

Sopredsednik je sporočil, da bo seznam članov Skupne parlamentarne skupščine, ki so ga posredovali organi držav AKP in Evropski parlament, priložen zapisniku.

Akreditacija predstavnika, ki ni poslanec

Sopredsednik je sporočil, da so v skladu s členom 17(1) Sporazuma iz Cotonouja in členom 1(2) poslovnika Skupne parlamentarne skupščine prejeli seznam zahtevkov za akreditacijo predstavnikov, ki niso poslanci. Navzočnost predstavnikov bo zabeležena, njihovo ime pa zapisano v prilogi k zapisniku.

1. Sprejetje dnevnega reda (AP101.966)

Govorila sta: sopredsednika Fitz A. Jackson in Louis Michel.

Dnevni red je bil sprejet v obliki, navedeni v zapisniku.

2. Sprejetje zapisnika zadnje seje 29. zasedanja Skupne parlamentarne skupščine (UL C 391, 24.11.2015)

Zapisnik je bil sprejet.

3. Sporočila sopredsednikov, vključno s sklepi seje predsedstva z dne 7. decembra 2015

Sopredsednik je poročal o sklepih seje predsedstva z dne 7. decembra 2015.

Sprejeti so bili naslednji sklepi:

a) Stalni odbori bodo pripravili naslednja poročila: Odbor za politične zadeve: Ustavne omejitve predsedniških mandatov Odbor za ekonomski razvoj, finance in trgovino: Vpliv nezakonitih finančnih tokov na financiranje razvoja Odbor za socialne zadeve in okolje: Izzivi za družinske kmetije in kmetijsko proizvodnjo majhnega obsega v državah AKP

b) 31. zasedanje Skupne parlamentarne skupščine bo potekalo od 13. do 15. junija 2016 v Južni Afriki.

c) 32. zasedanje Skupne parlamentarne skupščine bo potekalo v Srednji Afriki.

Sopredsednik je sporočil naslednje roke:

— za spremembe k sporazumnim resolucijam in drugim nujnim resolucijam, o katerih se bo glasovalo: torek, 8. decembra, do 12.00;

— za prošnje glede načinov glasovanja: sreda, 9. decembra, do 10.00, v pisni obliki.

Govoril je: João Ferreira, o tem, da ni tolmačenja v portugalščino.

Sopredsednik je spomnil na veljavna pravila.

4. Stanje demokracije v EU in državah AKP

Razprava z generalnim sekretarjem Mednarodnega inštituta za demokracijo in pomoč pri volitvah (IDEA) Yvesom Letermom

Generalni sekretar mednarodnega IDEA Yves Leterme je imel predstavitev o stanju demokracije v EU in državah AKP.

Govorili so: Adjedoue Weidou (Čad), Davor Ivo Stier, Maria Arena, Younoussa Tondy (Niger), Ana Rita Geremias Sithole (Mozambik), João Ferreira, Ahamada Soukouna (Mali), Sonny Ogbuoji (Nigerija), Ignazio Corrao, Michael Gahler, Enrique Guerrero Salom, Jo Leinen, Michela Giuffrida, Mariya Gabriel in Louis Michel.

Yves Leterme je poudaril, da Mednarodni inštitut za demokracijo in pomoč pri volitvah koncept demokracije uporablja v širokem smislu, in opozoril, da ne obstaja le en model. Vlade lahko podpirajo demokracijo in se ji zavežejo, ne morejo pa je prenašati v druge države. Demokratični sistem temelji na nadzoru, ki ga izvajajo državljani, in na enakosti vseh državljanov pri izvajanju nadzorne funkcije. Za dosego cilja trajnostnega razvoja številka 16, ki spodbuja demokratične institucije kot mirovno sredstvo, je treba vzpostaviti konkretne kazalnike.

Poslanci so poudarili, da so demokratične vrednote univerzalne, kljub temu da se včasih razlagajo različno v različnih državah. Med drugim so govorili tudi o krizi v zvezi z vmesnikom med političnimi vodjami in prebivalstvom, do katere prihaja, ker se politične stranke niso sposobne prilagajati spreminjajočemu se globalnemu okolju, vse številčnejšim zahtevam ljudstva po političnem udejstvovanju in vse hitrejšemu razvoju tehnologije.

5. Štirideset let partnerstva: ocena vpliva na trgovino in razvoj držav AKP ter obeti za trajne odnose med državami AKP in Evropsko unijo

Odbor za gospodarski razvoj, finance in trgovino

Soporočevalca: Jacob Oulanyah (Uganda) in David Martin

Sanjay Tanna (Uganda) (nadomestil Jacoba Oulanyaha) in Enrique Guerrero Salom (nadomestil Davida Martina) sta predstavila poročilo.

Govorili so: Theodor Dumitru Stolojan, Norbert Neuser, Younoussa Tondy (Niger), Netty Baldeh (Gambija), Daniel K. Shumba (Zimbabve), Javier Nart, João Ferreira, Maria Heubuch, Laura Ferrara, Ousmane Kaba (Gvineja), Tešome Toga (Etiopija), Maurice Ponga, Michael Gahler in Erja Askola (Evropska komisija).

Udeleženci so partnerstvo AKP-EU soglasno ocenili kot pozitivno, prav tako pa so se strinjali, da se mora prilagajati novim razmeram, se učinkoviteje boriti proti revščini ter spodbujati rast, naložbe, diverzifikacijo in boljši dostop držav AKP do EU in globalnih trgov. Mnenja o trgovinskih in razvojnih učinkih sporazumov o gospodarskem partnerstvu so bila bolj raznolika, saj so nekateri udeleženci poudarili možnosti, ki jih ponujajo, drugi pa so jih kritizirali, češ da so bolj naravnani k trgovini kot pa k razvoju.

Sanjay Tanna (Uganda) in Enrique Guerrero Salom sta zaključila razpravo.

6. Nujna tema št. 2: Razmere po volitvah v Burundiju

Govorili so: Erminia Norarangelo (Evropska služba za zunanje delovanje), Netty Baldeh (Gambija), Louis Michel, Lidia Senra Rodríguez, Maria Arena, Tulia Ackson (Tanzanija), Veikko Nekundi (Namibija), Tešome Toga (Etiopija), Maria Heubuch, Ignazio Corrao, Anicet Niyongabo (Burundi), Mariya Gabriel, Kashetu Kyenge, Maurice Ponga, Bogdan Brunon Wenta in Joachim Zeller.

Med poslanci EP in člani AKP je bila opazna razlika glede mnenja o razmerah po volitvah v Burundiju, predvsem glede razlage mirovnega in spravnega sporazuma iz Aruše za Burundi v smislu izračuna števila mandatov, ki jih je imel doslej burundijski predsednik. Medtem ko so bili poslanci EP mnenja, da je bil sporazum iz Aruše kršen, so člani AKP menili, da je tako burundijsko sodstvo kot tudi sodstvo Vzhodnoafriške skupnosti razsodilo v prid burundijskemu vladnemu položaju. Prišlo je tudi do nestrinjanja v zvezi z odločitvijo EU, da v skladu s členom 96 sporazuma iz Cotonouja začne posvetovanja z burundijsko vlado.

Prav tako so nekateri udeleženci obsodili nasilne napade in povečano število kršitev in zlorab človekovih pravic, vključno z umori, izvensodnimi usmrtitvami, kršitvami telesne nedotakljivosti posameznikov, mučenjem ter drugim krutim, nečloveškim in/ali poniževalnim ravnanjem, samovoljnimi aretacijami in nezakonitimi pridržanji, ter kršitve svobode tiska in izražanja, pa tudi razširjenost nekaznovanja.

(Seja se je končala ob 18.15.)